KIRJALLINEN KYSYMYS E-1763/02

esittäjä(t): Elizabeth Lynne (ELDR) komissiolle

(19. kesäkuuta 2002)

Aihe: Komission henkilöstön kyky käsitellä työterveys- ja työturvallisuuslainsäädäntöä

Kuinka monta henkilöä on tällä hetkellä töissä komission yksikössä, joka käsittelee työterveys- ja työturvallisuuslainsäädäntöä, ja miten näiden henkilöiden lukumäärä on muuttunut kuluneina 15 vuotena?

Onko komissio arvioinut, miten sen henkilöstö kykenee käsittelemään tämän lainsäädännön kaikkia näkökohtia ja erityisesti tutkimaan ehdotusten perusteluina esitettyjä tieteellisiä todisteita, toteuttamaan säädösten vaikutusten arviointeja ja mikä tärkeintä arvioimaan työterveys- ja työturvallisuuslainsäädännön täytäntöönpanoa kaikkialla EU:n jäsenvaltioissa?

Onko komissio arvioinut työterveys- ja työturvallisuusstrategian(1) yhteydessä strategian laatimisessa tarvittavaa työmäärää? Mitä muutoksia komissio aikoo tehdä henkilöstön lukumäärään jatkossa?

(1) KOM(2002) 118 lopullinen.

Anna Diamantopouloun komission puolesta antama vastaus

(27. elokuuta 2002)

Työterveyden ja työturvallisuuden alalla työskenteli vuonna 1992 yhteensä 35 ura-alueisiin A ja B kuuluvaa virkamiestä tai väliaikaista toimihenkilöä. Nykyään pääosaston 25:n hengen suuruisesta henkilöstöstä työskentelee tällä alalla 14 ura-alueisiin A ja B kuuluvaa virkamiestä tai väliaikaista toimihenkilöä ja 3 kansallista asiantuntijaa. On kuitenkin syytä muistaa, että komission työtä täydentää Bilbaon virasto, jonka 45:n hengen suuruisesta henkilöstöstä toimii tällä alalla tätä nykyä 14 ura-alueeseen A ja 10 ura-alueeseen B kuuluvaa väliaikaista toimihenkilöä sekä 3 kansallista asiantuntijaa. Tiedotukseen, valistamiseen ja tiedon keräämiseen liittyvät tehtävät siirrettiin virastolle sen perustamisen jälkeen. Lisäksi virasto on vuodesta 1998 lähtien järjestänyt Euroopan työterveyden ja työturvallisuuden teemaviikon, joka aiemmin kuului komission yksiköiden vastuulle. Lisäksi pienten ja keskisuurten yritysten (pk-yritysten) tukemiseen tarkoitettujen valmistelutoimien budjetti siirrettiin vuosina 2000 ja 2001 parlamentin aloitteesta virastolle.

Työterveyden ja työturvallisuuden alalla työskentelee näin ollen nykyään yhteensä 44 ura-alueisiin A ja B kuuluvaa henkilöä.

Työllisyyden ja sosiaaliasioiden pääosaston toimintakenttä on lisäksi kasvanut tuntuvasti erityisesti työllisyyden (Euroopan työllisyysstrategian käynnistämisen myötä) ja sosiaalisen suojelun (avoimen koordinaatiomenetelmän käynnistäminen yhteiskuntaan sijoittumisen ja eläkkeiden osalta) aloilla. Työmarkkinaosapuolten vuoropuhelun lujittaminen on myös lisännyt työtaakkaa erityisesti yhteisön säännöstön seurannan osalta (työmarkkinaosapuolten sopimukset ja työmarkkinaosapuolten kuulemisen jälkeen annettava uusi lainsäädäntö).

Ottaen huomioon käytettävissä olevien resurssien rajallisuus on tultu siihen tulokseen, että komissio voi käytettävissään olevan henkilöstön avulla toteuttaa asianmukaisesti sille tällä alalla kuuluvat tehtävät. Komissio arvioi jatkuvasti työtaakkaa eri aloilla ottaen huomioon työllisyys- ja sosiaaliturva-asioiden parissa työskentelevän henkilöstön määrän yleisen kehityksen ja ryhtyy tarvittaessa tarpeellisiin toimiin.